***Predsjednice Republike Hrvatske, poštovana gospođo Kolindo Grabar Kitarović*,**

Svečana dodjela javnih priznanja Grada Zagreba, 31.5.17.

***izaslaniče predsjednika Hrvatskog sabora i predsjednika Vlade Republike Hrvatske, poštovani gospodine Andrija Mikuliću,***

***rektore Sveučilišta u Zagrebu, poštovani gospodine Damire Borasu i rektore Hrvatskog katoličkog sveučilišta gospodine Željko Tanjiću,***

***izaslaniče kardinala Bozanića, prečasni Marko Kovaču,***

***izaslaniče zagrebačko-ljubljanskog mitropolita Perića, oče Duško Spasojeviću,***

***izaslaniče zagrebačkog muftije Hasanovića, Mevludi efendijo Arslaniju,***

***glavni rabinu Židovske općine Zagreb, poštovani gospodine Luciano Moše Preleviću,***

***poštovani predstavnici Generalskog zbora (general zbora Pavao Miljavac, general bojnik Marinko Krešić)***

***poštovani župane Zagrebačke županije, gospodine Stjepane Kožiću,***

***poštovani predstavnici nacionalnih manjina na čelu s vašim predsjednicima,***

***osobito pozdravljam ovogodišnje laureate Nagrade Grada Zagreba i Nagrade Zagrepčanka godine te sve počasne građane Grada Zagreba,***

***Također, pozdravljam sve poštovane predsjednike Skupštine iz bivših saziva, predstavnike sudbene vlasti, gradske zastupnike iz bivših sazivu te sve predstavnike sindikata, policijske uprave, gospodarskih i obrtničkih komora, zdravstvenih i kulturnih institucija, sportskih institucija i sportaše te sve predstavnike medija i sve svoje suradnike, Zagrepčanke i Zagrepčane, cijenjene goste i prijatelje Zagreba****!*

*U prigodi Dana našeg Grada i Blagdana Majke Božje od Kamenitih vrata – naše nebeske zaštitnice, uobičajilo se da gradonačelnik napravi svojevrsnu inventuru realiziranih projekata u protekloj godini.*

*Kako smo u izbornome vremenu te kako je pred našim građanima još jedan izborni krug u kome će oni vrjednovati naše učinke i rezultate te se izjašnjavati o planovima za budućnost i za smjer kojim treba voditi našu metropolu, izostavit ćemo uobičajeni izvještaj o učinjenome u prošloj godini. I neka današnji dan bude svečan i svečarski!*

*Danas slavimo Zagreb koga je najprestižniji svjetski turistički vodič upravo proglasio najpoželjnijom turističkom destinacijom u Europi!*

*Danas slavimo sve njegove građane i sve njihove doprinose njegovoj izgradnji.*

*Da je Zagreb moderan, uljudan, socijalno osjetljiv i poseban potvrđuje nam svijet.*

*Da je razvijeniji od ostatka Hrvatske, da je grad u kome je smanjena nezaposlenost te da Zagrepčani uživaju u najvišim demografskim poticajima u državi, pokazuje nam statistika.*

*Međutim, sve dobro što Zagreb danas predstavlja zahvaljujemo prije svega ljudima koji su ga stvarali, koji su ga svakim danom činili razvijenijim i ljepšim, boljim i ugodnijim za život.*

*I to svi, naši poznati i manje poznati, ali i potpuno nepoznati sugrađani. Svi oni su i stvaratelji i nositelji identiteta našeg grada, ali su, zajedno s našim gostima njegovi najbolji glasnogovornici.*

*Grad nisu samo impozantne građevine, prirodne ljepote, jedinstvene atrakcije. Grad su prije svega ljudi koji u njemu žive i koji ga svojom svakodnevicom oblikuju.*

*Grad je i emocija kojom ga doživljavaju i osjećaju oni koji ga posjećuju ili u njemu ispisuju vlastite jedinstvene životne priče.*

*Za potvrdu ovih riječi dovoljan je lapidaran osvrt na bogatu zagrebačku prošlost i na one koji su se u nju zlatnim slovima upisali jer su ostavili neizbrisiv trag u zagrebačkoj, hrvatskoj, europskoj i svjetskoj povijesti.*

*Zato čuvajmo i promičimo uspomenu na njih svakodnevno!*

*S istom pažnjom trebamo prepoznavati i cijeniti djela naših suvremenika! Trebamo biti zahvalni prema svakomu pojedincu koji svojim predanim radom i odnosom prema zajednici naš grad čini boljim.*

*Zato je, između ostalog, utemeljena Nagrada Grada Zagreba koja je iskaz naše neizmjerne zahvalnosti i hvale sugrađanima za ono što su za nas i za svoj grad učinili.*

*Iznimno sam počašćen što imam privilegij biti okružen divnim ljudima, vama koji ste naš Grad učinili i koji ga činite istinskom metropolom.*

*Jer danas nagrađujemo one bez kojih Grad Zagreb ne bi bio ni djelićem onoga što jeste – istinska europska metropola.*

*Danas nagrađujemo zaslužne, najbolje od nas, bilo da dolaze iz kulture i umjetnosti, zdravstva i gospodarstva, sporta ili obrazovanja.*

*Prihvatite ova priznanja kao znak zahvalnosti Grada Zagreba za sve što ste dosada za njega učinili i neka vas nagrada i nadalje motivira na rad za dobro Zagreba i Hrvatske.*

*Usuđujem se reći da vam ove nagrade dodjeljujemo u ime svih sugrađanki i sugrađana koji vam, baš kao i ja, od srca čestitaju!*

*Zahvaljujem vam i što svojim pregalaštvom naše živote činite bogatijima i ljepšima i što svoj grad oplemenjujete.*

*Iskreno vam čestitam te vam želim mnogo uspjeha u daljnjem radu i da svi zajedno i dalje ŽIVIMO ZAGREB.*